Document ID: 31991L0339

31991L0339
L 186/64
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
ДИРЕКТИВА НА СЪВЕТА
от 18 юни 1991 година
относно единадесето изменение на Директива 76/769/ЕИО за сближаване на законовите, подзаконовите и административните разпоредби на държавите-членки относно ограниченията за пускането на пазара и употребата на някои опасни вещества и препарати
(91/339/ЕИО)
СЪВЕТЪТ НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската икономическа общност, и по-специално член 100a от него,
като взе предвид предложението на Комисията (1),
в сътрудничество с Европейския парламент (2),
като взе предвид становището на Икономическия и социален комитет (3),
като има предвид необходимостта от приемане на мерки за постепенното изграждане на вътрешния пазар в периода до 31 декември 1992 г.; като има предвид, че вътрешният пазар е пространство без граници между държавите, в което е гарантирано свободното движение на стоки, хора, услуги и капитали;
като има предвид, че Директива 76/769/ЕИО (4), последно изменена с Директива 91/338/ЕИО (5), в своята версия, изменена с Директива 85/467/ЕИО (6), налага строги ограничения за пускането на пазара и за употребата на полихлорирани бифенили (PCBs) и полихлорирани терфенили (PCTs) в резултат на риска, който представляват за човека и за околната среда;
като има предвид, че са създадени няколко продукта заместители на PCBs; като има предвид, че някои от тях, които, макар и в по-малка степен, са опасни за човека и за околната среда от PCBs и PCTs, все пак представляват висок потенциален риск за човека и за околната среда;
като има предвид, че поради това е необходимо да се ограничи пускането на пазара и употребата на тези заместители;
като има предвид, че вещество с търговското наименование Ugilec 141 е на пазара от 1981 г.; като има предвид, че това вещество и съдържащите го препарати понастоящем се използват като електрическо оборудване с лоша проводимост в затворени системи като кондензатори и трансформатори и в хидравликата, използвана в каменовъглени мини; като има предвид, че се е оказало, че това вещество е по-малко опасно за човека и за околната среда, отколкото PCBs, които е трябвало да замени;
като има предвид, че поради неговата екотоксичност, постоянна способност и потенциал за биоакумулиране, това вещество все пак представлява сериозен риск за околната среда; като има предвид, че е отчетено значително замърсяване на околната среда в близост до минни съоръжения, използващи веществото в своите хидравлични системи; като има предвид, че се излъчват високотоксични вещества в случай на пожар, обхващащ съоръжения и оборудване, използващи Ugilec 141; като има предвид, че окончателното изхвърляне на Ugilec 141 налага прилагането на специални процедури;
като има предвид, че вещество с търговското наименование Ugilec 121 или Ugilec 21 като ново вещество е обявено на 15 март 1984 г. в съответствие с Директива 79/831/ЕИО на Съвета от 18 септември 1979 г. относно шесто изменение на Директива 67/548/ЕИО за сближаване на законовите, подзаконовите и административните разпоредби относно класификацията, опаковането и етикетирането на опасните вещества (7), и следователно, може да се пуска на пазара в Общността; като има предвид, че това вещество има сходни свойства и начин на поведение и сходно предназначение с това на Ugilec 141; като има предвид, че впоследствие производителят доброволно е изтеглил от пазара Ugilec 121 или 21; като има предвид, че е необходимо да се приемат строги мерки, за да се гарантира, че съдържащите това вещество препарати или продукти в бъдеще няма да бъдат повторно пуснати на пазара;
като има предвид, че вещество с търговското наименование DBBT в качеството си на нова субстанция е обявено в съответствие с Директива 79/831/ЕИО на 16 февруари 1988 г. и следователно може да се пуска на пазара в Общността; като има предвид, че веществото е предназначено за употреба в хидравличните системи на каменовъглените мини самостоятелно или в състава на препарати; като има предвид, че междувременно даденото от държава-членка разрешение за временно ползване е изтекло; като има предвид, че подобна употреба се очаква да доведе до значително замърсяване на околната среда; като има предвид, че поради неговата екотоксичност, постоянната способност и потенциал за биоакумулиране, то представлява възможен риск за околната среда; като има предвид необходимостта от приемане на ограничения преди веществото да се е утвърдило на пазара на Общността;
като има предвид, че има създадени ефективни заместители и алтернативни подходи, които правят продължителната употреба на въпросните вещества ненужна;
като има предвид, че вече приетите от някои държави-членки ограничения за пускането на пазара и за употреба на горепосочените вещества или съдържащите ги продукти пряко засягат изграждането и функционирането на вътрешния пазар; като има предвид, че поради това е необходимо сближаване на законодателствата на държавите-членки в тази област, и впоследствие да се измени приложение I към Директива 76/769/ЕИО,
ПРИЕ НАСТОЯЩАТА ДИРЕКТИВА:
Член 1
В приложение I към Директива 76/769/ЕИО, се добавят следните точки:
25. Монометил-тетрахлордифенил метан
Търговско наименование: Ugilec 141, Ugilec 141,
CAS № 76253-60-6.
Считано от 18 юни 1994 г., пускането на пазара и употребата на това вещество, както и на съдържащите го препарати и продукти, се забраняват. Като изключение тази разпоредба не се отнася за:
1)
инсталациите и машините, пуснати в експлоатация преди 18 юни 1994 г. до изтичането на експлоатационния им срок.
В някои случаи обаче от съображения за защита здравето на човека и околната среда, държавите-членки могат да забранят употребата на тези инсталации и машини на тяхна територия преди изтичането на технологичния им срок, считано от 18 юни 1994 година;
2)
поддръжката на вече действащи преди 18 юни 1994 г. инсталации и машини.
Считано от 18 юни 1994 г. се забранява пускането на пазара „втора употреба“ на въпросното вещество, съдържащите го продукти, както и на машините и инсталациите, които съдържат това вещество.
26. Монометил-дихлор-дифенил метан
Търговско наименование: Ugilec 121, Ugilec 21,
CAS № - неизвестен.
Забранява се пускането на пазара и употребата на това вещество, както и на съдържащите го препарати и продукти.
27. Монометил-дибром-дифенил метан
Търговско наименование: DBBT,
CAS № 99688-47-8.
Забранява се употребата и пускането на пазара на това вещество, както и на съдържащите го препарати и продукти.“
Член 2
1. Държавите-членки въвеждат в сила законовите, подзаконовите и административните разпоредби, необходими за да се съобразят с настоящата директива не по-късно от 18 юни 1992 г. Те незабавно информират Комисията за това.
2. Когато държавите-членки приемат тези разпоредби, последните съдържат позоваване на настоящата директива или то се извършва при официалното им публикуване. Условията и редът на позоваване се определят от държавите-членки.
Член 3
Адресати на настоящата директива са държавите-членки.
Съставено в Люксембург на 18 юни 1991 година.

Labels: 3
15
1
20